[{"text_idx": "#000001", "text": "Mae eich cynllun Pencampwyr Carwch Eich Cymuned bellach yn fyw! Lansiom y fenter yn Hyb Grangetown ar fore dydd Mercher heulog a daeth 15 o bobl i ddathlu\u2019r achlysur gyda ni. Mae\u2019r cynllun yn galluogi pobl i gofrestru i gael cerdyn Llyfrgell Carwch eich Cymuned ac wedyn maen nhw\u2019n gallu benthyg offer casglu sbwriel gan yr hyb ar adeg sy\u2019n gyfleus iddyn nhw."}, {"text_idx": "#000002", "text": "Roedd yn ddiwrnod gwych, ac agorodd y Cynghorydd Henshaw\u2019r achlysur drwy ddiolch i bawb fu\u2019n bresennol ac esbonio mor hapus oedd hi gyda\u2019r cynllun. A hithau\u2019n wirfoddolwr gydag ymgyrch Cadw Sblot yn Daclus, mae ehangu cyfleoedd i wirfoddoli dros yr amgylchedd i ragor o bobl ledled Caerdydd yn rhywbeth pwysig dros ben yn ei barn hi. Ar o\u0302l y cyflwyniad, aethom allan i gasglu sbwriel yn yr ardal a chasglom 28 o fagiau cyn pen awr. Yn ffodus, roedd te a chacennau\u2019n ein croesawu\u2019n o\u0302l ar o\u0302l ein hymdrechion."}, {"text_idx": "#000003", "text": "Yn gwmni i ni yn y lansiad roedd cynrychiolwyr o ymgyrch Cadw Grangetown yn Daclus a Chadw Sblot yn Daclus, ac Ymgyrchwyr Sbwriel Cadw Cymru\u2019n Daclus o ledled y ddinas. Roedd yn wych gweld pawb yn dod at ei gilydd yn y digwyddiad ac yn ysbrydoli gyda\u2019u stori\u0308au."}, {"text_idx": "#000004", "text": "Mae gwirfoddolwyr yn gwneud cymaint o wahaniaeth yn eu cymunedau lleol, boed drwy godi sbwriel neu drwy fywiogi eu hardaloedd gyda gerddi neu flychau plannu. Prin y caiff cymwynasau bychain sylw, ond hebddyn nhw, fyddai\u2019n cymunedau ddim cystal llefydd i drigolion a gweithwyr."}, {"text_idx": "#000005", "text": "Daeth ein gwirfoddolwyr newydd, Tommy ac Alina, atom ar y diwrnod ac roedden nhw eisoes yn edrych ymlaen yn fawr at dorchi llewys a thacluso\u2019r ardal o amgylch yr hyb yn rheolaidd. Yn ogystal a\u0302 theimlo eu bod wedi cyflawni rhywbeth drwy wneud y strydoedd yn lanach, fe wnaethon nhw fwynhau cwrdd a\u0302 phobl newydd."}]